Tampereen ydinkeskustaan, rautatien päälle rakennettavalle uudelle kaupunginosalle pohditaan nimeä. Rakennusyhtiö SRV on testannut ihmisten reaktioita neljään eri nimivaihtoehtoon. Kysely on suunnattu pienelle, valikoidulle piirille.

Annetut nimivaihtoehdot ovat Centre, Expe, Atmos tai Premi.

– Kartoitamme nimelle suuntaa ja keräämme palautetta vaihtoehdoista. Niitä testataan nettipaneelikyselyssä 500 henkilön otannalla, kertoo viestinnän suunnittelija Pilvi Aalto SRV:stä.

– Nimeen liittyen selvitetään erilaisia mahdollisuuksia. Suuntaan tai toiseen ei ole tehty päätöksiä, Aalto painottaa.

Uusi kaupunginosa sijoittuu Sorin alueen viereen. Sen muodostavat yhdessä radan päälle rakennettavat kansi, monitoimiareena ja tornitalot. Nyt etsitään nimeä koko alueelle. Areenan nimi myydään erikseen.

Etsinnässä kansainvälinen nimi

Annetut nimivaihtoehdot ovat jo ehtineet herättää keskustelua esimerkiksi Twitterissä.

Eikös sovittu, että Destia ja muut leikkilatinan väännökset jätetään taakse. — Juha Maenpaa (@Kerolt) 21. kesäkuuta 2018

SRV:n hankekehitysjohtaja Kari Mäkelä sanoo, että nimen pitäisi olla selvillä syksyn aikana.

– Kyselyssä testataan nimen toimivuutta. Sitä yhdistetään alueeseen, rakennuksiin, areenaan ja puhekieleen, sen pitää toimia näissä kaikissa.

Miksi nimivaihtoehtoja ei haeta suomen kielestä tai Tampereen murteesta?

– Olemme mielestämmme tekemässä kansainvälisen tason hanketta ja meille tulee paljon kansainvälisiä vieraita. Pitäisi löytää nimi, joka puhuttelee ihmisiä laajemmin, ei pelkästään tamperelaisia. Mitenkään väheksymättä tamperelaisia, Mäkelä sanoo.

Areenasta havitellaan kansainvälisten tähtien esiintymispaikkaa. Kokonaisuuden on suunnitellut amerikkalainen arkkitehti Daniel Liebeskind, ja Mäkelän mukaan pelkästään hänen takiaan rakennuksia tullaan katsomaan kauempaakin.

– Nimi ei voi olla nyt Nääshalli tai joku vastaava.

Koko hankkeen on määrä valmistua vuonna 2024.